המשבר במערכת החינוך ומסקנות ועדת דברת הם שעמדו במרכזו של מפגש שהתקיים ביום חמישי האחרון בלשכת עורכי הדין, בהשתתפות שרת החינוך, התרבות והספורט הגב' לימור לבנת.
במהלך המפגש, ציין ראש הלשכה, עו"ד ד"ר שלמה כהן, שמערכת החינוך לא הפנימה את הצורך להתחשב בצרכנים - התלמידים וההורים - ולכן הוא מציע שהמערכת תקיים משוב לגבי מורים ומנהלים כמקובל באוניברסיטאות. השרה לבנת השיבה בתגובה כי דו"ח ועדת דברת מציע אף הוא סוג של משוב, אך לא של ההורים והתלמידים, אלא של מנהל בית הספר שיוכל לבחור את המורים.
השרה לבנת הדגישה כי מדינה שאינה מספקת זכויות חברתיות בסיסיות - ובכלל זה הזכות לחינוך - אינה ממלאת את תפקידה.
בהמשך התייחסה השרה למסקנות הועדה בראשות שלמה דברת, אשר הוקמה בעקבות המשבר המתמשך במערכת החינוך, והירידה המדאיגה בהישגי התלמידים ב-25 השנים האחרונות.
השרה ציינה כי ע"פ המלצות הועדה מורים המלמדים כיום בין 16 ל-23 שעות בשבוע וששכרם נמוך, יעברו לשבוע עבודה של 40 שעות, ב- 5 ימים בשבוע. מורים ידרשו לרכוש השכלה של תואר ראשון, ובנוסף יעברו תקופת הכשרה וייבחנו בבחינת הסמכה.
באשר לארגוני המורים, העריכה השרה לבנת כי יקשה עליהם להסכים עם מסקנות הועדה, וכי צפויות שביתות במהלך הדרך. יחד עם זאת, המו"מ עם הארגונים יימשך עד אוקטובר השנה. לדבריה, הם מבינים שאינם יכולים עוד "לדבוק בישן", וכי לא קיימת פריבילגיה שלא לבצע מהלך דרמטי.
לסיום, הדגישה השרה כי מדובר בחלון הזדמנויות למהלך חשוב, בברכתם של ראש הממשלה ושר האוצר. לדבריה, זהו מהלך של ביזור סמכויות, במסגרתו יהפוך משרד החינוך מגוף מבצע לרגולטור הקובע מדיניות וסטנדרטים.
המפגש עם השרה לבנת, אותו הנחתה יו"ר ועד מחוז חיפה של הלשכה, עו"ד רחל בן ארי, מהווה "יריית פתיחה" לחידוש מסורת "תרבות צהרי יום ה'" בלשכה. מדובר בסדרת מפגשים בהשתתפות אישיות בכירה מתחומי החברה והרוח, האקדמיה, המשק, הכלכלה והפוליטיקה, ביניהם שר המשפטים, מר יוסף (טומי) לפיד (בתאריך 17.6.04), הרב הראשי לישראל, יונה מצגר (24.6.04) ושר המדע והטכנולוגיה, מר אליעזר זנדברג (1.7.04).